Քրիստին Բոննևի

Քրիստին Բոննևի (, ), նորվեգացի կենսաբան, Նորվեգիայի առաջին կին պրոֆեսորը։ Հետազոտության ոլորտներն են եղել բջջաբանություն, գենետիկա, սաղմնաբանություն։

Կենսագրություն 
Քրիստին Բոննևին ծնվել է Յակոբ Օլ Բոննևիի (1838-1904) և Էնն Յուհան Դոայի (1839-1876) ընտանիքում, ովքեր ունեցել են ինը երեխա։ Նրանց ընտանիքը 1886 թվականին Թրոնհեյմից տեղափոխվել է Քրիստիանիա։ Քրիստինը չի ամուսնացել։ Քույրը եղել է ֆիզիկոս, օդերևութաբան Վիլհելմ Բյորկնեսի կինը։

Բոննևին ստացել է examen artium ակադեմիական վկայագիր 1892 թվականին և սկսել է ուսումնասիրել կենդանաբանություն, հետագայում ուսումնասիրել է կենսաբանություն։ 1906 թվականին ավարտել է դոկտորական ատենախոսությունը «Undersøgelser over kimcellerne hos Enteroxenos østergreni» (Enteroxenos østergreni սաղմնային բջիջների ուսումնասիրություն)։ 1898-1899 թվականներին Ցյուրիխում սովորել է Առնոլդ Լանգի ղեկավարությամբ, 1900-1901 թվականներին` Վյուրցբուրգում Թեոդոր Բովերի ղեկավարությամբ, 1906-1907 թվականներին՝ Նյու Յորքի Կոլումբիայի համալսարանում Էդմունդ Բիչեր Վիլսոնի ղեկավարությամբ։ 1900 թվականին նա Zootomic լաբորատորիայում փոխարինել է Յուհան Հյոյին։ 1912-1937 թվականներին Քրիստին Բոննևին եղել է Ֆրեդերիկ թագավորական համալսարանի պրոֆեսոր, 1916 թվականին հիմնադրել է Ժառանգականության հետազոտությունների ինստիտուտը։

1911 թվականին Բոննևին դարձել է Նորվեգիայի գիտությունների ակադեմիայի առաջին կին անդամը։ Այնուհետև նա հիմնադրել է Կին ակադեմիկոսների նորվեգական ընկերակցությունը, որը ղեկավարել է 1922-1925 թվականներին։ 1916 թվականին նա ուսուցման տուն է հիմնել աղջիկների համար, 1923 թվականին հիմնել է ուսանողական տուն։ 1927-1937 թվականներին Քրիստինը եղել է համալսարանի հեռարձակման հանձնաժողովի անդամ։ 1909-1918 թվականներին եղել է Լիբերալ-ազատամտական կուսակցության կենտրոնական խորհրդի անդամ։ Ընտրվել է Քրիստիանիայի քաղաքային խորհրդի անդամ և պաշտոնավարել 1908-1919 թվականներին, 1915 թվականին Նորվեգիայի խորհրդարանում եղել է փոխներկայացուցիչ։ 1916–1918 թվականներին Gamle Aker ընտրական օկրուգում եղել է Օտտո Բահր Հալվորսենի տեղակալը։

Պարգևներ 
 Հայրենիքին մատուցված ծառայությունների համար մեդալ, 1920 
 Ֆրիտյոֆ Նանսենի մրցանակ, 1935 
 Սուրբ Օլաֆի շքանշան, 1946

Հիշատակ 
Օսլոյի համալսարանի Blindern կենսաբանական մասնաշենքն անվանվել է Քրիստին Բոննևիի տուն։

Ծանոթագրություններ

Արտաքին հղումներ 
 Ընտանեկան ծագումնաբանություն

Նորվեգացի կին գիտնականներ
Նորվեգացի կենսաբաններ
Նորվեգացի կենդանաբաններ
Նորվեգիայի քաղաքական գործիչներ